
ISTRAJNIM I SISTEMSKIM RADOM DO BOLJITKA

PROGRAM 10 ZA ''desetku''
ZA MANDAT  2014-2018
                                                  juli 2014 god.  
Poštovani birači!
U posljednjih dvadeset pet godina demokratije u Bosni i Hercegovini i vladavine nacionalno-konfesionalnih elita, imamo umjetno podijeljene narode, kriminal je postao sistem, a korupcija stil života. O svemu, od zapošljavanja, obrazovanja, sigurnosti, zdravstva, socijalne zaštite (kao vitalno najvažnijih životnih sfera), pa do umjetnosti, kulture i dnevne zabave, odlučuju nacionalne-konfesionalne elite, slijedeći pri tome vlastite ambicije, od čega koristi imaju samo njihove stranačke elite, srodnici i prijatelji, a sve pod izgovorom zaštite vitalnog nacionalnog interesa. Tako „naši“ zločinci postaju „heroji“, a njihovi heroji naši „zločinci“. Zahvaljujući njihovoj demokratski nezreloj politici postali smo dno modernog evropskog društva kojem kulturno, tradicijski i intelektualno pripadamo.
Jonas Salk, izumitelj polio-vakcine često je govorio: „Najvažnije pitanje koje sebi moramo postaviti je: ''Jesmo li dobri preci?'' Imajući u vidu aktuelnu BiH politiku, može se reći da nismo. Nema ni svijesti o tome da treba poduzimati reforme, a kamoli utvrđene vizije, strategija, politika i instrumenata njenog provođenja.
Podizanje standarda građana na veći nivo, zasnovan na radu, je najučinkovitija strategija i politika za rješavanje socijalnih problema i skrbi. Takva strategija i politika se isključivo ostvaruje gospodarskim razvitkom koji se mora zasnivati na racionalnoj upotrebi resursa i na poticajnoj i pravednoj potrošnji stvorenog društvenog proizvoda. 
Država mora omogućiti povoljan okvir za razvoj poduzetništva, što će potaknuti privredni rast i  stvoriti socijalno-ekonomsko-pravno okruženje pogodno za razvoj poslovanja.

Za ostvarenje vizije potrebno je poticati razvoj i interakciju sektora koji stvaraju dodatnu ekonomsku vrijednost, u kojoj domaća privreda ima konkurentske prednosti te je nužno razvoj zasnivati na znanju. To su: obrazovanje, industrija, zanatstvo, turizam, financije, poljoprivreda, energetika, građevinarstvo, te promet i telekomunikacije.
Samo bogata država može na adekvatan način omogućiti socijalno-zdravstvenu zaštitu svojih građana. Dinamična i uspješna privreda u funkciji je odgovorne i uspješne socijalne politike države i zato je politika pune zaposlenosti najbolja socijalna politika.

„Budućnost ima nekoliko imena: za slabe - nemoguća je; za malodušne - nepoznata je; a za smione - ideal je.“ (Victor Hugo). 

                                                  „Slušaj srce reci da“ ideal je!

Ovu dosadašnju praksu moramo promijeniti, a jedini demokratski način su izbori. Ja vjerujem u ovu zemlju i Vas, jer zajedno sa vama to možemo promijeniti 12. 10. 2014. godine i konačno početi graditi boljitak građanima Bosne i Hercegovine.

                                                                                                          Predsjednik
                                                                                             Mladen Ivanković-Lijanović   

1. Privrednim razvojem do zapošljavanja i socijalne sigurnosti

BiH je nisko rangirana na globalnim ljestvicama inovativnosti (INSEAD), lakoće poslovanja (World Bank), konkurentnosti (WEF), ljudskog razvoja (UNDP), vladavine prava (World Justice Project), sloboda (Freedom House) i tranzicije (EBRD).

Zemlju se obično svrstava u drugu balkansku ligu, zajedno s Kosovom, Albanijom i Moldavijom, ponekad i Makedonijom. Od ostalih evropskih zemalja, po nekim aspektima, iza BiH su još ponekad Bjelorusija i  Ukrajina.

Osnovni problem bh. ekonomije je u tome što se nad slabašnim privatnim sektorom natkrilio neefikasni javni sektor. Država uzima oko polovine bruto domaćeg proizvoda zemlje i troši ta sredstva skoro u potpunosti na administrativno-socijalne rashode. Stoga je zemlja zapala u fiskalne deficite i u trend zaduživanja. 

Nema naznaka koje bi ukazivale na to kako da se zemalja izvuče iz te situacije. Kratkoročne mjere nisu osmišljene kao dio srednjoročne strategije, pa stoga u najboljem donose samo kratkoročno olakšanje. Prazan državni novčanik (i niz drugih razloga) traži poduzimanje strukturnih reformi.
BiH tek treba proći prvu fazu razvoja, tj. mobilizirati faktore proizvodnje koji su uvelike neiskorišteni, pa je stvarna proizvodnja znatno niža od potencijalne.

Provođenje reformi znači uvođenje vladavine prava i tržišne ekonomije. „Pravda je infrastruktura vlasništva“, kako kaže Kemal Ataturk, pa kad nema vladavine prava, nema ni poduzetništva jer nema garancija da će tekući (profit) i akumulirani (imovina) plodovi poduzetničke aktivnosti pripasti onima koji su ih stvorili.

BiH dugoročno zaostaje za evropskim zemljama radi trijumfa politike nad ekonomijom. Vođena vitalnim nacionalnim interesima (do 1941. i poslije 1991.) i vitalnim klasnim interesom (od 1945. do 1990.), bh. ekonomija je izgubila stoljetni korak, tj. u odnosu na 1910. godinu, kad je imala dohodak po stanovniku kao Italija, a veći od Grčke, Hrvatske i Srbije. Danas su sve te (i ostale evropske) zemlje ispred BiH.

Greške u razvojnoj politici traže dug vremenski horizont za ispravljanje,  prvi korak na pravom putu je rehabilitacija istraživačko-razvojnog sektora. Pošto je 'fiskalna koverta' tanka, nužno je uspostaviti taj sektor što efikasnije.

Polazeći od administrativno-institucionalnog poretka BiH, najracionalnije je istraživačko-razvojne centre uspostaviti na regionalnom nivou. Pri tome je važno identificirati najdinamičnije snage regije, koje mogu biti oličene u pojedinačnoj firmi-lideru razvoja, privrednom sektoru, lancu vrijednosti ili klasteru.

Neće biti moguće ostvariti globalni san, tj. imati radno mjesto u BiH sve dok zemlja nema jasnu viziju, strategiju i politiku razvoja. Mi u Narodnoj stranci Radom za boljitak tu viziju i strategiju nudimo biračima u ovom programu.  

Nužno je uočiti veze najdinamičnijih bh. firmi s drugim bh. firmama kroz lance prodaje/kupnje i uočiti mogućnosti razvoja zajedničkih funkcija (prije svega u oblasti istraživanja, razvoja i marketinga) i poduprijeti ih resursima regije radi uspostave i internacionalizacije lanaca vrijednosti, odnosno klastera proizvodnje. 

Pri tome treba imati u vidu veze tih firmi s fakultetima, jer i u jednim i drugim postoji izvjesan nivo ekspertnog znanja, što omogućava formiranje centara za kvalitetu  koji se mogu 'prikačiti' za odnosni lanac vrijednosti, odnosno klaster proizvodnje.

Bez proizvodnje i rasijanja znanja putem centara za kvalitet, odnosno u perspektivi, istraživačko-razvojnih centara, nije moguće izvršiti reindustrijalizaciju ekonomije, odnosno osigurati proizvodnju internacionalno tržišnih dobara.
- Država (zakonodavna i izvršna vlast) mora upravljati razvojem -
1. Program  10 ''i'' za 10 godina
BiH mora pripremiti desetogodišnju viziju razvoja, za period 2014-2024, koja bi pokazala mjesto na kojem želi biti 2024. godine. Svoje mjesto BiH treba tražiti među zemljama s visokim dohotkom i zemljama članicama EU, pa je pitanje koliko se toj pokretnoj meti može primaknuti za četiri, sedam (radi hvatanja priključka s planskim ciklusima EU), odnosno deset godina.

Temeljem dugoročne vizije treba pripremati srednjoročne strategije razvoja i to za period 2014-2018. Time bi se povezali politički izborni i razvojni ciklusi. Građani moraju znati što i kako političari rade tokom svog mandata u pogledu ostvarivanja vizije razvoja BiH i pratiti na dnevnoj osnovi koliko se ostvaruju vizija i strategija.

Vizija i strategije trebaju sadržavati deset ključnih riječi: istraživanja, inovacije, obuke, informaciono-komunikacione tehnologije, infrastruktura, investicije, industrija, ishrana, izvoz i integracije.

U narednom četverogodišnjem političkom periodu (2014-2018) BiH  u fokusu razvoja treba imati ljudske resurse i fizičku infrastrukturu. Time bi otpočeo proces smanjivanja jaza u konkurentnosti BiH spram zemalja članica EU, kao i proces njene snažnije integracije u EU ekonomski prostor.
· Postići dvostruku stopu rasta

Tek dvocifrena stopa rasta, preciznije stopa rasta od 10,5 -11,0%, na rok od deset godina osigurava dostizanje dohotka po glavi stanovnika od 12.196 US$, (8.792 € ili 17.177,00 KM) tj. ulazak u sadašnji klub zemalja s visokim dohotkom. Dakle, cilj ekonomskog rasta BiH mora biti: dvocifrena stopa rasta tokom narednih deset godina.

Pri tome je neophodno udvostručiti udio industrije u stvaranju bruto domaćeg proizvoda, tj. povećati ga sa sadašnjih 11-12% na oko 22-24% bruto domaćeg proizvoda, koliko imaju zemlje komparatori.
· Podići ulaganja u istraživanja i razvoj na 1% BDP

Tokom narednog srednjoročja BiH mora smanjivati sve vrsta javnih rashoda, osim ulaganja u istraživanja i razvoj (i infrastrukturu). 

Nužno je povećati rashode na istraživanja i razvoj na 1%  BDP tokom naredne četiri godine, a potom na 2% tokom sljedeće četiri godine, te iza toga na 3% i održavati tu stopu do daljnjega.
U naredne četiri godine uvesti e-upravu na svim nivoima vlasti, svim građanima u BiH omogućiti besplatni internet i onima koji žele osigurati glasanje putem interneta. 
Naročito je važno uvesti porezne poticaje tako što će firme biti oslobođene poreza na dohodak u veličini ulaganja u istraživanja i razvoj, dok bi lanci vrijednosti trebali dobivati subvencije (na 1KM uloženu u istraživanja i razvoj, država im treba dati minimalno 1KM poticaja).

· Razviti šest industrijskih lanaca vrijednosti, odnosno tehnopolisa (klastera)
Šest industrijskih lanaca vrijednosti u BiH (drvo, obuća, namještaj, sjedala, željezne i čelične konstrukcije i aluminij) sudjeluju u svjetskom izvozu s 0,15-0,75 posto. 

No, i ti  najbolji među najboljim uključeni su tek u hijerarhijske (željezne i čelične konstrukcije) i kvazihijerarhijske (npr. aluminij) globalne lance vrijednosti. Inostrane firme, koje upravljaju globalnim lancima vrijednosti, posjeduju ili drže u šaci bh. firme (koje za njih radi lohn poslove: naše ruke i strojevi, vaš materijal i proizvod). 

Firme iz BiH mogu u najboljem postati lideri tržišnih niša, jer zasad teško mogu razviti proizvodnju s ekonomijom obima. No, izvozom vođen razvoj iziskuje istraživanja, inoviranja, obuku/obrazovanje i investicije, što se najbrže može osigurati formiranjem tehnopolisa.

· Udvostručiti zaposlenost privatnog sektora

U BiH na jednog zaposlenog u javnom sektoru dolazi 2,6 zaposlenih u privatnom sektoru, pa od evropskih zemalja jedino Albanija i Hrvatska imaju 'prenapučeniji' javni sektor.

Da bi stigla prosjek zemalja komparatora, koji iznosi 4,7 zaposlenih privatnog sektora na jednog zaposlenog u javnom sektoru, BiH mora podvostručiti zaposlenost privatnog sektora. To bi značilo zapošljavanje oko 90% nezaposlenih osoba.

· Smanjiti energetsku intenzivnost za četvrtinu

Donijeti obavezujuće energetski efikasne standarde za masovno korištene uređaje i opremu i za građevinske materijale, što bi olakšalo poboljšanje energetske efikasnosti graditeljstva. Krajnji cilj ovih aktivnosti je smanjenje troškova energije za potrošače zbog ulaganja u razvoj efikasnijih proizvoda i zgrada.

Država treba prednjačiti u promoviranju energetski štednih poslovnih prostora, proizvoda i usluga pri tekućem poslovanju i pri poduzimanju javnih nabavki i investicija.

Tako bi mogla postaviti cilj ostvarenje uštede električne energije za 8% za period 2014-2018.  Mogla bi početi s time već od 2015. lansiranjem pilot-projekta 100 državnih zgrada. Time bi pomogla građanima shvatiti da je trećina energije koju troše na zagrijavanje prostora potpuni gubitak energije.
· Otkloniti fiskalni nered 

Treba skresati javne rashode za trećinu i svesti ih na trećinu BDP zemlje, što se može postići smanjenjem javne potrošnje i povećanjem dohotka. 

U fiskalnoj politici, koja sada čini ključnu polugu ekonomske politike u BiH, jer drugih i nema, uveliko dominira briga nad prilikom, tj. dominacija socijalnih  nad ekonomskim rashodima. Pri tome se najveći dio fiskalne politike realizira na centralnom (regionalnom) nivou vlasti, što je neuobičajeno za savremene društvene i ekonomske poretke.

Jednostavno rečeno, na socijalu, te na plaće i materijalne troškove javnog sektora otpada devet desetina javnih rashoda, pa je nužno socijalno-administrativni proračun BiH pretvoriti u razvojni.

Na finalnu javnu potrošnju, koja obuhvata izdatke države na plaće
 i kupovinu roba i usluga, otpada  četvrtina BDP, pa ju je nužno srezati ispod petine BDP.

· Parcijalno privatizirati javne kompanije

Neprivatizirane javne institucije treba parcijalno privatizirati, počevši s privatizacijom telekoma u veličini desetine kapitala u javnom vlasništvu (nakon provedene revizije djelimično 'obavljene' privatizacije). 

Energija kao ključni pokretač svih aktivnosti i temelj opstanka društva ostaje u javnom vlasništvu. No, izgradnja novih velikih energetskih objekata bi se mogla vršiti privatnim kapitalom.

Sredstvima od parcijalne privatizacije, te sredstvima oslobođenim racionalizacijom javne uprave (uvođenjem e-uprave na svim nivoima vlasti) finansirale bi se javne investicije i tako povećala konkurentnost ekonomije. 

1.1. Industrija, zanatstvo i turizam
Glavni cilj državne privredne politike je jačanje privrednog stanja Bosne i Hercegovine i uspješnih preduzeća iz naše zemlje u evropskoj i globalnoj konkurenciji. Glede proširenja Evropske unije i priključenja naše države u Evropsku uniju, država treba poticati konkurentnu sposobnost privrede, posebno malih i srednjih preduzeća, te privlačnost Bosne i Hercegovine kao investicijskog odredišta za ulaganja od strane velikih svjetskih kompanija. Samo uspješna privredna politika, koja uvažava ciljeve Evropske unije može dovesti Bosnu i Hercegovinu u poziciju da stvori one okvirne uvjete koji omogućuju preduzećima da zadrže postojeća i stvore nova radna mjesta. 
Za tu svrhu potrebno je osigurati ukidanje doprinosa u proizvodnom sektoru. Prijedlog zakona upućen od strane Boljitkovih zastupnika u Parlament  Federacije BiH.
Ovo je temeljna pretpostavka za održanje i brži napredak naše države.

Industrijska politika ili politika okrenuta proizvodnji (stvaranju nove vrijednosti) u općem smislu, može biti svaki tip državne politike koji se odražava na proizvodnju.

Često, a posebno na nivou privredne (ne)razvijenosti kakva je danas u BiH, privremena carinska zaštita (uvođenje sezonskih carina posebno kada su u pitanju poljoprivredni proizvodi), može biti opravdana i potrebna, te transparentno predočena i zbog toga ćemo i dalje ustrajati na donošenju zakona o zaštiti domaće proizvodnje.
U pogledu stranih investitora treba voditi računa da strane investicije ne eliminiraju domaće proizvođače. Strane investicije trebaju doprinijeti podizanju konkurencije u zemlji, a ne njezinoj eliminaciji.

Pojednostavljenjem  procedura osnivanja preduzeća, treba širom otvoriti vrata formiranju novih preduzeća, te pomoći privrednim subjektima u osnivanju industrijskih klastera i njihovom povezivanju s inostranim firmama.

Mora  se izgraditi  energetska strategija na nivou države (objediniti i usaglasiti sadašnje strategije entiteta u jednu cjelinu), kao i strategija privatizacije javnih dobara.

Industrijska politika se mora usmjeravati na poticanje viših faza prerade. 

U oblasti šumarstva i drvne industrije treba destimulirati izvoz neobrađenih trupaca.

U sferi hemijske industrije treba izraditi studije izvodljivosti za hemijske kapacitete. Afirmirati brži razvoj metalurškog kompleksa u Bosni i Hercegovini. 

Industrijska politika mora stimulirati proizvodnju s više znanja i više faze prerade.

- Razvojem industrijskih klastera  razvijat ćemo velika domaća preduzeća -
Zanatstvo i turizam snose najveći teret pretjerane promjene zakonodavstva i stalnih povećanja poreza i izdataka, a imaju veoma veliki značaj za stvaranje dohotka, zaposlenja i platne bilance. Mala i srednja preduzeća sa svojim finansijskim i vlastitim resursima na granici su izdržljivosti. Uzrok tome je neprimjerena politika od strane svih nivoa vlasti. Doduše, govori se mnogo o rasterećenju malih i srednjih preduzeća, ali skoro ništa nije učinjeno. Mi ćemo se zalagati, dodatnim pritiskom, za porezno i administrativno rasterećenje zanatstva, a u turizmu za oslobađanje od plaćanja PDV-a sredstva po osnovu dolaska stranih turista. Posebno je potrebno mala preduzeća osloboditi od nepotrebnih birokratski i statističkih troškova.

Za povećanje međunarodne konkurentske sposobnosti turizma Bosne i Hercegovine mora se i dalje razvijati infrastruktura i održavati turistička struktura malih i srednjih preduzeća. Naglasak naših ostalih težnji obuhvatit će: zdravstveni turizam, kulturni turizam, religijski turizam i turizam gradova, kao i destinacijski menadžment.

1.2. Održiv okoliš i poljoprivreda
Bosanskohercegovački krajolik i priroda su osnova rada i prihoda. Oni ljudima nude  domovinu u kojoj se mogu osjećati dobro i na čiju ljepotu mogu biti ponosni.

Da bi inovativnu snagu i dostignuća u privredi snažnije stavili u službu zaštite okoline mi u Narodnoj stranci Radom za boljitak se zalažemo da kroz tržišno-privredne motive nagradimo one koji čuvaju okolinu, a da se iskorištavanje prirode optereti troškovima ubacivanjem više ekoloških elemenata u porezno pravo, u naknadu zaštite okoliša, mogućnost kompenzacije i reguliranje odgovornosti. 

Politika treba stvoriti one uvjete koji omogućavaju razvoj poljoprivredi u punom njenom kapacitetu. Cilj je osigurati dovoljno hrane za vlastito stanovništvo. 

U tom pogledu potrebna je: 
-   Uspostava platnog sistema za poljoprivredu i ruralni razvoj

- Dosljedna primjena ugovora o slobodnoj trgovini i zaštita domaće proizvodnje, uvođenjem sezonske takse na određene proizvode.

Mi u Narodnoj stranci Radom za boljitak se zalažemo za veća izdvajanja u oblast poljoprivrede i ruralnog razvoja i to: 
	Potrebna izdvajanja za poljoprivredu i ruralni razvoj u mil. KM

	Godina
	BiH
	FBiH
	RS
	BD

	2015
	310
	150
	150
	10

	2016
	413
	200
	200
	13

	2017
	516
	250
	250
	16

	2018
	620
	300
	300
	20


1.3. Energija
Bosna i Hercegovina ima prirodne potencijale za proizvodnju, strateškog energenta, električne energije kako za domaće potrebe tako i za izvoz. Potrebno je nastaviti graditi i iskorištavati potencijale vodnog resursa kao obnovljivog, te restrukturirati rudarske kapacitete da postanu konkurentni i održivi za proizvodnju energije iz fosilnih goriva.

Energetski sistem mora biti potpuno u funkciji tržišnog razvoja zemlje, a to znači da mora biti konkurentan, cjenovno poticajan za razvoj privrede i integriran u međunarodni energetski sistem.

Potrebno je razvijanje infrastrukture za distribuciju plina, u gradovima koji imaju za to adekvatne uvjete, kako bi smanjili potrošnju električne energije za grijanje.

Alternativni energetski izvori koji bi bili primjenjivi u Bosni i Hercegovini su sunčeva energija, energija vjetra, energija biomase, energija geotermalnih izvora i proizvodnja biodizela. U skladu sa zahtjevom Evropske komisije potrebno je pristupiti stimuliranju izgradnje alternativnih izvora energije i subvencioniranju privatnih projekata za njihovu primjenu. Sredstva za poticanje razvoja osigurati iz oporezivanja KW-a struje dobivene iz neobnovljivih izvora. 

1.4. Saobraćaj 
Teretni i putnički saobraćaj dovesti u ravnopravan položaj s konkurencijom iz okruženja, reciprocitetom dozvola za prijevoz (CEMT-dozvole) ili potpuna liberalizacija saobraćaja,  pojednostavljenjem carine roba (primjena Norveškog modela carinjenja). 
Izgradnja saobraćajne infrastrukture djeluje poticajno na razvoj i kvalitetu privrednog i socijalnog sistema države. Bosna i Hercegovina mora imati cestovnu infrastrukturu kompatibilnu mreži Evrope, Bliskog i Srednjeg istoka.

Osnovni pravac koji je već usaglašen u Bosni i Hercegovini  je koridor Vc (rijeka Sava-Sarajevo-Mostar-Jadransko more) i drugi pravci koji su u fazi gradnje i pripreme (Mreža autoputeva usvojena u Republici Srpskoj, Autoput Tuzla-Orašje). Drugi pravac koji je dio TEM mreže (Velika Kladuša – Bihać – Ključ – Jajce – Travnik – Sarajevo - Goražde) također treba staviti u plan izgradnje. Izgradnja autoputeva se treba finansirati kombinovano domaćim i međunarodnim sredstvima, a prioritet dati izdavanjem koncesije na međunarodnom tenderu, a izgradnju regionalnih i lokalnih puteva finansirati iz poreza na gorivo i putarine. Željeznički saobraćaj razvijati iz međunarodnih programa sukladno razvoju privrede.

2. Finansije

* Treba vršiti dalje usavršavanje poreznog sistema i politike. Odgovornost u području poreza, donošenje propisa i njihovo provođenje, moraju preuzeti ustavima određena mjerodavna tijela. Ravnomjernija raspodjela poreznog tereta svim građanima i pravnim subjektima, a posebice nositeljima razvoja, je potrebna i moguća.

Porez je neka vrsta “općeg ugovora” između vlasti i poreznih obveznika. Izraz “dragovoljnosti” građana za taj ugovor se ostvaruje načinom izbora državne vlasti. Stoga je porez bitna sastavnica promotivnog izbornog programa Narodne stranke Radom za boljitak. Sastavnica ugovora “potpisanog” putem glasačkih listića je protuusluga koju daje vlast građanima. Porez treba biti na nivou pokrića troškova tih usluga.

Od kvaliteta poreznog sistema i politike, te kvaliteta usluga građanima, ovisi vremensko trajanje glasanja sklopljenog ugovora. On je “zaključen” na period trajanja mandata izabrane vlasti i građani ga, i to jednostrano, produžuju ili raskidaju na narednim izborima.

Globalni koncept djelovanja treba biti zaštita i razvoj domaće proizvodnje (supstitucija uvoza domaćom proizvodnjom) i poticaj izvoza iz Bosne i Hercegovine kroz djelovanje makrofinansijskih politika sa posebnim osvrtom na fiskalne mjere.

U skladu sa konceptom proklamiranja drugačijeg pristupa i provođenja ekonomske politike po pitanjima ekonomskog razvoja BiH, provođenjem Zakona o zaštiti domaće proizvodnje, zakona o subvencioniranju kamata i oslobađanjem doprinosa na plaće u primarnom i sekundarnom sektoru privrede u BiH, želimo osigurati snažniju ekonomsku i izvoznu aktivnost privrednih subjekata u BiH. Poticajne mjere i aktivnosti radi ostvarivanja ciljeva razvoja bosanskohercegovačke ekonomije, koje se utvrđuju Zakonom, odnose se na subvencioniranje kamata po kreditima i to preuzetim i novim kreditima, te kreditiranje za početak poslovanja koji će značiti stvaranje nove vrijednosti i dodatno zapošljavanje svakog novog radnika.

2.1. Porezi i doprinosi

U pravcu pravičnije fiskalne politike, kojom se može doseći društveni konsenzus širih razmjera: 

Mi se zalažemo za dvije stope Poreza na dodanu vrijednost (PDV-a). Nižom stopom od 5% oporezovat osnovne životne namirnice, a drugom stopom od 22% sve ostalo.

U cilju rasterećenja privrede, novog zapošljavanja i eliminiranja „rada na crno“ zalažemo se za ukidanjem doprinosa na plaće u proizvodnim sektorima.

· Poljoprivreda, lov i šumarstvo
· Ribarstvo

· Rudarstvo i vađenje rude

· Prerađivačka industrija

· Građevinarstvo

· Djelatnosti domaćinstva

Treba povećati neoporezivu osnovicu dohodaka od rada u cilju poticanja rasta dohodaka. 

Primanja penzionera, nezaposlenih i siromašnih se moraju uvijek indeksirati s inflacijom.

U cilju zaštite najsiromašnijih građana mora se osigurati subvencioniranje njihovih osnovnih izdataka kroz razne socijalne programe.

2.3.Restitucija (povrat oduzete imovine)
Mi se zalažemo da se izvrši povrat imovine oduzete za vrijeme komunističke vladavine, a gdje to nije moguće da država izvrši obeštećenje. 

3. Ustavni poredak, pravosuđe i sigurnost

Ulazak u Evropsku uniju nam ne treba biti cilj, već sredstvo za izgradnju društva ljudi zadovoljnih svojim životom.

Potpisivanjem Sporazuma o stabilizaciji i pridruživanju (SSP) sa Evropskom unijom (EU) Bosna i Hercegovina je postala potencijalni kandidat za EU. Zbog sporosti i neprovođenja reformi od strane aktuelne vlasti, još nisu ispunjeni uvjeti za predaju zahtjeva za članstvo i dobivanja statusa zemlje kandidata za EU, te otvaranje pregovora o pristupu EU.  

Ovi se pregovori temelje na načelu ocjene individualnih postignuća svake države kandidatkinje, njihov cilj je pristupanje u punopravno članstvo u Evropskoj uniji. U skladu s time, pregovori ovise o napretku države kandidatkinje u ispunjavanju kriterija za članstvo. Zato se često ne smatraju klasičnim pregovorima jer se ne vode o pravnoj stečevini Evropske unije, već o uvjetima i načinu njezina preuzimanja i primjene od strane države kandidatkinje. Time pregovori predstavljaju završnu fazu u procesu prilagodbe nove članice vrijednosnom, pravnom, privrednom i društvenom sistemu Evropske unije. 
Pristupanje u punopravno članstvo Evropske unije uvjetovano je prihvatanjem svih prava i obveza na kojima se zasnivan Evropska unija i njezin institucionalni okvir, što je obuhvaćeno pojmom pravne stečevine Evropske unije (franc. acquis communautaire).
Pravna stečevina neprestano se razvija i dopunjava novim propisima, a njeni su najvažniji elementi:

· Primarno zakonodavstvo (osnivački ugovori)

· Sekundarno zakonodavstvo (uredbe, direktive, odluke, preporuke i mišljenja)
· Drugi izvori prava (presuda suda EZ-a, opća načela prava, međunarodni ugovori)

· Ostali akti (rezolucije, izjave, smjernice, zajedničke akcije, zajednička stajališta itd.)

Za potrebe pregovora, navedena je pravna stečevina podijeljena u 35 tematskih cjelina koje se nazivaju poglavljima pregovora, a čine ih:

1. Sloboda kretanja roba

2. Sloboda kretanja radnika

3. Pravo poslovnog djelovanja i sloboda pružanja usluga

4. Sloboda kretanja kapitala

5. Javne nabave

6. Pravo trgovačkih društava

7. Pravo intelektualnog vlasništva

8. Tržišno natjecanje
9. Finansijske usluge

10. Informacijsko društvo i mediji

11. Poljoprivreda i ruralni razvoj

12. Sigurnost hrane, veterinarstvo i fitosanitarni razvoj

13. Ribarstvo

14. Saobraćajna politika

15. Energetika

16. Porezi

17. Ekonomska i monetarna unija

18. Statistika

19. Socijalna politika i zapošljavanje

20. Poduzetništvo i industrijska politika

21. Trans-evropske mreže

22. Regionalna politika i koordinacija strukturnih instrumenata

23. Pravosuđe i osnovna ljudska prava

24. Pravda, sloboda i sigurnost

25. Nauka i istraživanje

26. Obrazovanje i kultura

27. Okoliš

28. Zaštita potrošača i zdravlja

29. Carinska unija

30. Vanjski odnosi

31. Vanjska, sigurnosna i odbrambena politika

32. Finansijski nadzor

33. Finansijske i proračunske odredbe

34. Institucije

35. Ostalo

Ispunjavanje danih kriterija od strane Evropske unije mnoge nesuglasice, dileme i tenzije oko ustavnih rješenja bit će razriješene (samo kao primjer u Hrvatskoj za pregovore je uključeno više od hiljadu i pet stotina članova).   

Postojeći Ustav (Aneks 4) nije jedina smetnja za ovakvo stanje. Mi u Narodnoj stranci Radom za boljitak smatramo da u postojećim ustavnim okvirima usklađenim s pravnim stečevinama Evropske unije ima mjesta za:

-ekonomski održivu državu; 

-državu socijalne sigurnosti svojih građana; 

-sekularnu državu; 

-državu koja će zabranjivati diskriminaciju po svim osnovama;

-državu koja će imati suverenitet i jurisdikciju na cijelom prostoru i nad svim građanima i koja će lokalnu samoupravu afirmirati, a neće se iscrpljivati u sukobima između svoje i entitetske nadležnosti.

Država stalno mora kritički provjeravati svoj oblik organizacije, redovno ga poboljšavati i modernizirati, te stalno preispitivati svoje zadaće. Tamo gdje se javne zadaće mogu jednako dobro ili bolje ispuniti od strane privatnih ili slobodnih nositelja usluga, država ih treba prepustiti istima. To naročito vrijedi za privredne djelatnosti države. 

To treba biti država naše realnosti koju ćemo cijeniti i poštovati, a koja će nam stvoriti okvire da možemo  raditi i da od tog rada i pravilne raspodjele imamo svi snošljiv život.

Mi se zalažemo za racionalizaciju državne uprave i u tom pravcu tražimo podršku građana za ukidanje kantona i jačanje lokalne samouprave, a  izradili smo izmjene ustava Federacije BiH koji je bio na raspravi u Parlamentu i nije podržan od ostalih stranaka u FBiH. U narednom mandatu insistirat ćemo na usvajanju našeg predloženog ustava. 

Obrazovati redovne i posebne sudove-arbitraže, privredne sudove, sud za prekršaje i osigurati provođenje sudskih postupaka u razumnom roku.

Insistirat ćemo na tome da rad nositelja sudskih funkcija bude javan i da postavljanje i napredovanje zavisi isključivo od kvaliteta kandidata, a ostali čimbenici su dopunjujući.

Učiniti sve neophodno radi osiguranja vladavine prava i zakona na čitavom prostoru Bosne i Hercegovine.

Usko  sarađivati s organima zakonodavne vlasti u borbi protiv korupcije. 

Učiniti sve neophodno, s ostalim policijskim strukturama u Bosni i Hercegovini (SIPA, DGS i OSA), u borbi protiv organizovanog kriminala, trgovine ljudima i djecom, presijecanja narko-puteva.  

Uspostaviti usku suradnju s policijskim agencijama zemalja regije u zajedničkoj i koordiniranoj borbi protiv prekograničnog kriminala.

Kontinuirano vršiti izobrazbu ljudskog potencijala s ciljem osposobljavanja za borbu protiv savremenih oblika kriminala.

Vršiti kontinuirano tehničko opremanje policijskih snaga i osiguranjem većih plaća , s ciljem osiguranja adekvatne motiviranosti i opremljenosti jedinica za borbu protiv svih vidova kriminala. 

Nastaviti sa upućivanjem vojnih i policijskih službenika, u skladu s ciljevima vanjske politike BiH, u misije osiguranja mira pod vodstvom Nato pakta i UN-a, a time ćemo pridonijeti poboljšanju imidža BiH u svijetu. Ovim  će se pokazati da BiH od pasivnog primatelja međunarodne sigurnosti postaje aktivni prinosnik međunarodne sigurnosti.

4. Obrazovanje
* Reforma i temelj savremenog i učinkovitog sistema obrazovanja može osigurati stjecanje znanja i njegovu primjenu, a to je uvjet napretku cjeline društva. Stoga ćemo sadašnji ustroj školstva unapređivati, zahtijevati i osigurati veće standarde i odgovornost za rezultate. Škola, svih stupnjeva, treba biti udobno i omiljeno mjesto odgoja i stjecanja znanja za svako dijete, školarca, studenta, zaposlenika.

Procesom mijenjanja nutrine naslijeđenih privrednih, političkih i društvenih odnosa treba osigurati potpuno nove sadržaje u svim segmentima društva u cilju stvaranja ekološke, tržišne, socijalne ekonomije u miljeu pune demokratije. Osnovni faktori za ostvarenje ovog strategijskog cilja je čovjek i njegov rad u najširem poimanju. Nužno je osigurati obrazovane kadrove i sposobne ljude. Odlučujuće su, dakle, nauka, vještina i radinost. 

Cilj škole nije reprodukcija znanja nego korištenje znanja za rješavanje novih izazova i naučiti  ljudi da uče.
Naučno je utvrđena međuovisnost obrazovanja, ekonomskih učinaka, troškova obrazovanja i nivoa obrazovanja. Stoga ćemo kvalitet školstva podići na veći nivo. S tim ciljem, utemeljit ćemo naučnoistraživačku instituciju sa zadaćom naučnog osmišljavanja sadržaja, planiranja i programiranja školstva, te stručni nadzor. Istovremeno ćemo stopu ulaganja, a ne izdvajanja, društvenog proizvoda u školstvo programirati tako da dostigne u kratkom periodu evropsku vrijednost, kako u pogledu plaća i materijalnih resursa. Istovremeno ćemo poreznom politikom osigurati direktno ulaganje obračunatog poreza, načinom “oprosta” poreza, u razvoj školstva i stipendije. 

Svi sistemi obrazovanja moraju prihvatiti akreditaciju nastavnih planova i programa i udovoljavati visokim akademskim standardima.

Nova ekonomija zahtijeva da se univerziteti transformiraju iz predavačkih u poduzetničke. Poduzetnički univerzitet ima ključnu ulogu u regionalnom razvoju, njegova tipična inovativna jedinica jeste naučno-tehnološki park.

· Besplatni računari djeci

Svakom od 470.000 učenika i 38.000 nastavnika u osnovnim i srednjim školama treba besplatno dodijeliti računar i osigurati besplatan pristup internetu. Tako bi mladež, osim dugova, naslijedila i nešto imovine od očeva. To bi bila jedna od najboljih investicija u BiH u njenoj historiji. 

- Najskuplje je loše školstvo i stoga škola mora postati omiljeno mjesto

stjecanja znanja i odgoja -
- Cilj škole je naučiti ljude da uče -
5. Javni sektor, socijalna politika i zdravstvo

Ekonomski rast i razvoj su krucijalne pretpostavke finansijske pozicije javnog sektora i socijalne  sigurnosti građana. Smatramo da javni sektor ne predstavlja samo izdatke         (potrošnju). Javni sektor je  faktor podizanja produktivnosti rada cijelog društva.

Smatramo da dohoci i primanja  u javnom sektoru ne smiju biti viši nego dohoci od rada i zaposlenosti u  privredi kao što je sad slučaj. Javna uprava, također, podliježe principu učinkovitosti i mora se efikasno upravljati i štedljivo odnositi prema novcu poreznih obveznika, a u ovom mandatnom periodu uvesti e-upravu na svim nivoima vlasti.  

Socijalna politika mora biti odgovornost države i mora se, prema tome, izvući iz poduzeća.Time će se podići konkurentnost i efikasnost  preduzeća, a smanjiti nekonzistentnosti u socijalnoj sferi.

Samo bogata država može na adekvatan način omogućiti socijalno- zdravstvenu zaštitu svojih građana. 
Finansiranje socijalnih izdataka treba bazirati na realnim i neinflatornim izvorima. 

Mreža  socijalnih institucija mora se postepeno razvijati u skladu s tranzicijom zemlje  i tržišnom potražnjom.

Svaki građanin Bosne i Hercegovine mora imati penziono osiguranje. Penziono osiguranje  treba izgraditi na dva stupa: javnom i privatno-dobrovoljnom.

Nedopustivo je da penzije zavise samo o uplatama trenutno zaposlenih i volji privatnih poduzetnika.

Javno i privatno zdravstvo mora osigurati primarnu zdravstvenu zaštitu svakog građanina u Bosni i Hercegovini, a koja će se u potpunosti finansirati iz fondova i proračunskih sredstava. 

Smatramo da se  javno i privatno zdravstvo moraju razlučiti s obzirom na uposlenike. Poput pretakanja državne svojine u privatnu u domenu ekonomije ili visokog obrazovanja, nediferenciran javni od privatnog sektora u zdravstvu predstavlja proces erozije kako javnog tako i privatnog zdravstva. Mi u Narodnoj stranci Radom za boljitak se zalažemo za izjednačavanje prava i obveza privatnog i javnog zdravstva s tim da jedna te ista osoba ne može raditi u javnom i privatnom. 
Poboljšanje zdravstvene zaštite majki, djece, učenika i studenata kao i starijih osoba mora biti dodatna briga društva.

Narodna stranka Radom za boljitak zalaže se za:

Evropsku politiku zdravlja za sve;

Međunarodne programe i strateške dokumente o prevenciji AIDS-a, tuberkuloze, bolesti ovisnosti;

Pravilnu organizaciju i akreditaciju standarda zdravstvenih usluga u privatnom sektoru, formiranje cijena, te kontrolu kvaliteta usluga i akreditaciju privatnih zdravstvenih kapaciteta.

6. Korupcija
* Korupcija je ljudska i društvena pošast, zlo. Zakonomjerno se javlja u datim okolnostima, uvjetima. Stoga, treba osigurati uvjete koji sprječavaju njezin nastanak. Naknadna borba, represijom, je nedostatno učinkovita.

Korupcija je strani izraz za potkupljivost, podmitljivost. Druga potrebna spoznaja je o objektivno mogućim nosiocima korupcije. To mogu biti samo osobe s ovlastima donošenja zakona, propisa, upravljanja tuđom, a posebice općedruštvenom imovinom, finansijskim sredstvima. Dakle, to su zastupnici, vijećnici, ministri, čelnici općina, pročelnici državnih uprava i odjela, tužioci, sudije... Korupcija ovisi isključivo o ljudskoj i moralnoj kvaliteti nosilaca tih dužnosti. 

Moramo konstatirati, zaključiti i poručiti: građani činom glasanja uveliko učestvuju u odabiru nositelja korupcije i samim tim su suodgovorni  za  korupciju. Najučinkovitija borba protiv svakog zla je otklanjanje uzroka, “bolje spriječiti nego liječiti”. Stoga je naše osnovno načelo i zaključak kako su izbori najefikasnije sredstvo borbe protiv korupcije. U takvoj borbi očekujemo veliku pomoć građana na izborima, jer svaka naknadna borba, a to znači borba represijom, je manje učinkovita.

Dodatno ćemo izgraditi kompletan pravni sistem, te dosljedno provoditi zakone i propise, kao i ustrojiti nadzor nad sredstvima koja dolaze izvana u područje države. Stoga, finansijsko poslovanje stranih pravnih osoba mora biti shodno domaćim propisima. Uvođenjem e-uprave i žurno okončanje privatizacije značajno će suziti uvjete za korupciju. 

- Nosioci korupcije su nosioci vlasti - glasanjem građani je sprječavaju ili podupiru -
7. Porodica
* Porodica je ishodište i okvir postojanja ljudskog bića i zajednice. Ona je najmanja i istodobno osnovna zajednica koja stvara i određuje biološke i duhovne vrijednosti života: narav, ljubav, suživot, odgovornost, radinost, kulturu, vjeru, samopouzdanje. Lična iskustva i spoznaje o vrijednostima porodice nas obavezuju na istrajnost u promicanju porodice, porodičnog življenja i njegove zaštite.

U porodici se čovjek rađa, stječe prve spoznaje o postojanju, čini prve korake i uspravlja se, progovara i uči materinski jezik, spoznaje najjaču unutrašnju pokretačku snagu stvaranja - ljubav, prihvata podnošljivost i zadovoljstvo zajedničkog života, uči poštivati druge i različitosti, stječe odgoj i prva saznanja, upija običaje, kulturu i tradiciju svoga naroda, vremena i prostora, stječe poimanje i snagu istine, poštenja i drugih moralnih vrijednosti, spoznaje vjeru.

Porodica, dakle, stvara čvrste i stalne sastavnice ličnosti ljudske jedinke koje će ona nositi i koristiti doživotno. Kako te osobnosti unosi u širu zajednicu, bilo ličnu ili teritorijalnu, to znači da porodica odlučujuće određuje puninu života svakog naroda, zajednice i cjeline ljudskog roda.

Ravnopravnost spolova za nas znači pravo na slobodno razvijanje ličnosti. Mi želimo otkloniti postojeću neravnopravnost žena u porodici, radnom svijetu, politici i u svim ostalim društvenim oblastima. Zbog toga mi u Narodnoj stranci Radom za boljitak na svim nivoima trajno podupiremo učešće žena.

Mladi predstavljaju osnovnu pokretačku snagu Bosne i Hercegovine. Investiranje u mlade mora predstavljati obavezu Bosne i Hercegovine, na njenom putu ka EU.

Prije svega moramo stimulirati mlade da ne napuštaju zemlju. To možemo učiniti uredovanjem privrednog sistema poticanjem poduzetničke aktivnosti mladih, ulaganjem u edukaciju mladih, te osiguranjem dostojnog života mladih.

Posebna pažnja se mora posvetiti obrazovanju i informatičkoj edukaciji  mladih.

U cilju podizanja svijesti i želje mladih za  aktivno uključivanje u život  predlažemo:

- formiranje fondova za stipendiranje studenata;

- sprečavanje  diskriminacije mladih iz manjinskih populacija;

- participativno subvencioniranje djece koja su izgubila roditelja/e;

- posebnu pažnju posvetiti mladima s posebnim potrebama;

- uspostavljanje bliske suradnje s NVO-ima;

- formiranje fondova za subvencioniranje i poticanje samozapošljavanja mladih;

- osnivanje većeg broja poslovnih inkubatora;

- poticajima  motivirati poslodavce da zapošljavaju mlade.

U pogledu zdravstvene zaštite, socijalne pomoći i borbe protiv droge i kriminala  Narodna stranka Radom za boljitak predlaže niz mjera poput:

- dosljedna provedba zakona o zabrani točenja alkoholnih pića i prodaji cigareta maloljetnicima;

- uvrštavanja u školske programe obavezne posjete centrima za toksikomaniju i rehabilitaciju ovisnika;

- edukacije mladih o seksualno-reprodukcijskom zdravlju;

- rada na prevenciji maloljetničke delinkvencije. 

Stvarat ćemo bolje materijalne pretpostavke za život mladih (školovanje, zapošljavanje) te poticaje stvaranju porodice i njihovom napretku (biološkom, materijalnom i duhovnom), što će uveliko pridonijeti njihovoj čvrstoći i opstanku. Takvu žrtvu, trud i napor, prihvatamo sa zadovoljstvom i osjećat ćemo je ugodnom.

- Vratiti porodici tradiciju, dostojanstvo i uzvišenost -
8. Sport, kultura i mediji

Slobodno korištenje vremena je izraz slobode. Slobodno vrijeme spada u osnovne životne potrebe ljudi. 

Mi se zalažemo za poticanje vrhunskih dostignuća u umjetnosti i sportu, jer s tim povezano djelovanje ideala potiče opće mišljenje o radu i učinku.

Sport je važan čimbenik u okviru aktivne zdravstvene politike. Stoga, investicije u sport, posebno u školski sport, treba smatrati dobrim investicijama u oblasti zdravstva. Kako bi poticali kvalitetu življenja politika mora stvoriti odgovarajuće okvirne uvjete za razvoj sporta. Ustanove za sport, komotne slobodne površine i područja za odmor i rekreaciju trebaju omogućiti i podupirati privatne vlastite inicijative. 
Umjetnost i kultura bi trebali biti sastavni dijelovi obrazovanja, koji proširuju horizonte naše djece i njeguju našu kulturnu baštinu. Bavljenjem umjetnošću i kulturom potiče se angažman ljudi da se bave sobom, svojom okolinom i svojim porijeklom. To ne pogoduje samo diskursu i emancipaciji, već također doprinosi formiranju vlastitog zavičajnog svijeta.
Porezne mjere trebaju stvoriti podršku za oživljavanje tržišta umjetnosti, sponzorisanja umjetnosti i čuvanje kulturnog naslijeđa. 

Primarna je podrška savremenim umjetnicama i umjetnicima, posebno njihovom međunarodnom predstavljanju.

Treba preispitati porezne mjere u području poreza na dohodak i promet u cilju oživljavanja tržišta i sponzorstava za umjetnost, ali i za područje zaštite spomenika.

Potrebno je proširiti potporu filmu u okviru proračunskih mogućnosti.

Potrebno je sprovesti u djelo Zakon o autorskim djelima i intelektualnom vlasništvu (zakon već postoji ali se ne primjenjuje). 

Sloboda medija i njihova različitost su za razvijanje demokratije isto tako važni kao i demokratske institucije i postupci.  Država, stoga, treba napraviti sve instrumente koji doprinose raznolikosti i slobodi elektronskih medija, štampanih medija i mogućnostima komunikacije.

Javni RTV-servis u Bosni i Hercegovini treba uspostaviti kao jedan javni servis s tri programa na jezicima konstitutivnih naroda, a svakako treba voditi računa i o zastupljenosti nacionalnih manjina u programu. Javni RTV-servis treba biti u funkciji objektivnog informisanja i edukacije.

“Pravila igre” za Javni RTV-servis i privatne stanice glede njihovog pridržavanja propisa u sferi promocije i sponzorstva urediti na konkurentskoj osnovi. 

Radio i TV-pretplate: 

Od dijela radio i TV-pretplate trebaju se finansirati  digitaliziranje  radija i filmska industrija.

Pružati podršku štampanim medijima kroz izjednačavanje konkurentskih nastojanja, poticanje kvalitete, regionalne različitosti.

9. Dijaspora, nevladine organizacije i vjerske institucije
Bosnu i Hercegovinu mnogi njeni građani nisu vidjeli kao prosperitetnu zemlju, pa su vođeni boljim vrednovanjem u tržišnoj borbi odlazili u inostranstvo. Bosna i Hercegovina je tako dobila (dobiva) ogromnu dijasporu ali i izgubila građansku elitu. Ako ekonomski razvoj i rast bude išao ovim tempom i uz ovu vlast, Bosna i Hercegovina će imati veću dijasporu od broja stanovnika. 
Narodna stranka Radom za boljitak će raditi na zbližavanju matične zemlje i dijaspore u cilju očuvanja nacionalnog identiteta, a i da se dijaspora uključi u život matične zemlje. Zadaća je da svim zainteresovanim osobama pružimo pravodobne i tačne informacije koje se ne tiču samo oblasti privrednog investiranja već se dotiču i određenih oblasti iz političkog života. Matična zemlja mora ne samo saznati, već i realizovati potrebe dijaspore.

Želimo  i dijasporu uključiti u politički život matične zemlje –  osigurati pravo glasa, učešća u vlasti – posebno u Ministarstvu vanjskih poslova, diplomatsko-konzularnim poslovima, ekonomskim odnosima s inostranstvom i sl. što do danas nije bio slučaj. 

Odnosi s nevladinim sektorom

Narodna stranka Radom za boljitak želi  ostvariti uslove za partnerske odnose s nevladinim neprofitnim sektorom u Bosni i Hercegovini. 

Partnerski odnos bit će baziran na:

- Izradi i predlaganju novih zakonskih okvira za djelovanje nevladinog sektora u Bosni i Hercegovini koji će poticati razvoj civilnog društva kao osnove za izgradnju demokratskog, socijalnog i solidarnog društva u cjelini.

- Stvaranju baze podataka o programima nevladinog sektora registriranih u Bosni i Hercegovini.

- Obavljanju stručnih poslova obrazovanja i usavršavanja zaposlenih u državnoj upravi, te lokalnoj i regionalnoj samoupravi putem seminara, radionica i  savjetovanja.

- Ostvarivanju saradnje s međunarodnim vladinim i nevladinim organizacijama u pogledu upoznavanja s radom međunarodnih udruženja registriranih u Bosni i Hercegovini.

- Praćenju međunarodne pravne regulative koja omogućava razvoj civilnog društva u pojedinim zemljama te na predlaganju poboljšanja zakonskih okvira u Bosni i Hercegovini, na osnovu komparativnih analiza, kako bi se poticao razvoj nevladinog sektora i omogućila međusektorska saradnja.

-  Omogućavanju nevladinom sektoru učešće  u predlaganju zakonskih rješenja.

- Izradi Kodeksa pozitivne prakse i unapređenja kvalitete djelovanja, koji sadrži i načela transparentnog finansiranja programa nevladinog sektora iz sredstava proračuna.

Vjerske zajednice

- Zalagati se za uređenje odnosa vjerskih zajednica s državom na osnovama sekularizma, a temeljenim na trajnom dijalogu i međusobnom uvažavanju.
Sindikati

Procesom tranzicije i primjenom neoliberalnog ekonomskog i političkog koncepta ljudska i sindikalna prava u BiH su potpuno derogirana. U cilju izgradnje države s ljudskim likom  i dostojanstvenim čovjekom potrebno je donijeti zakon o sindikatima i zaštiti sindikalnih prava u skladu s poznatim međunarodnim standardima.

Moramo osigurati potrebne zakonske osnovice za organiziranje i rad sindikata. Sadašnju praksu po kojoj se sindikati organiziraju kao udruženja građana treba suspendovati.

Radnim ljudima treba vratiti dostojanstvo i vjeru u sebe.

10. Tabelarni prikaz osnovnih privrednih podataka

Temeljni privredni podaci:
	Veličine
	2014
	2018

	Bruto domaći proizvod (GDP) u milionima KM
	29 512
	43 208

	Bruto domaći proizvod po stanovniku u KM
	7 750
	11 370

	Zaposleni
	686 156
	826 156

	Nezaposleni
	552 540
	463 320

	Prosječna mjesečna plaća KM
	827
	880

	Prosječna mjesečna penzija KM 
	337
	440

	Deficit trgovinske bilance u milionima KM
	6 700
	-5 790


Rast prosječne neto plaće ima izvor u rastu proizvodnosti rada i smanjenju „nameta“ na plaće. 

Penzije prate rast društvenog proizvoda. Ovim rastom u 2018. godini će dostići 50% nivoa neto plaće. 

Rast društvenog proizvoda temelji se na promjeni vanjskotrgovinske politike (zaštita domaće proizvodnje, poticaj izvoza) i ubrzanje izgradnje infrastrukturnih objekata (autoputeva i elektroenergetskih objekata). S ovim mjerama bit će povećana zaposlenost, a smanjenje vanjskotrgovinskog deficita postići supstitucijom uvoznih proizvoda domaćim, posebno u poljoprivredno-prehrambenim proizvodima.

                                                                                   Sarajevo, juli  2014. god.

